CELEX: 32015D1960
Language: ro
Date: 2015-10-29 00:00:00
Title: Decizia de punere în aplicare (UE) 2015/1960 a Comisiei din 29 octombrie 2015 privind stabilirea listelor anuale de priorități pentru 2016 pentru elaborarea codurilor de rețea și a liniilor directoare (Text cu relevanță pentru SEE)

30.10.2015   
            
            
               RO
            
            
               Jurnalul Oficial al Uniunii Europene
            
            
               L 284/187
            
         DECIZIA DE PUNERE ÎN APLICARE (UE) 2015/1960 A COMISIEI
   din 29 octombrie 2015
   privind stabilirea listelor anuale de priorități pentru 2016 pentru elaborarea codurilor de rețea și a liniilor directoare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 714/2009 al Parlamentului European și al Consiliului din 13 iulie 2009 privind condițiile de acces la rețea pentru schimburile transfrontaliere de energie electrică și de abrogare a Regulamentului (CE) nr. 1228/2003 (1) („regulamentul privind energia electrică”), în special articolul 6 alineatul (1),
   având în vedere Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (2) („regulamentul privind gazele naturale”), în special articolul 6 alineatul (1),
   întrucât:
   
               (1)
            
            
               Elaborarea și punerea în aplicare a codurilor de rețea și a liniilor directoare este o acțiune importantă pentru integrarea deplină a pieței interne a energiei. Cel de al treilea pachet legislativ din domeniul energiei (3) a creat un cadru instituțional pentru elaborarea codurilor de rețea în vederea armonizării, acolo unde este necesar, a normelor tehnice, operaționale și de piață care reglementează rețelele de energie electrică și de gaze. În acest scop, Agenția pentru Cooperarea Autorităților de Reglementare din Domeniul Energiei („ACER”), Rețeaua europeană a operatorilor de transport și de sistem („ENTSO”) și Comisia Europeană lucrează în strânsă cooperare cu toate părțile interesate pertinente.
            
         
               (2)
            
            
               Domeniile în care pot fi elaborate coduri de rețea sunt prevăzute la articolul 8 alineatul (6) din regulamentul privind energia electrică, respectiv din regulamentul privind gazele naturale. Deși există posibilitatea de a elabora coduri de rețea, Comisia poate decide, de asemenea, să elaboreze linii directoare în domeniile prevăzute la articolul 18 alineatele (1), (2) și (3) din regulamentul privind energia electrică și la articolul 23 alineatul (1) din regulamentul privind gazele naturale. În conformitate cu articolul 6 alineatul (1) din regulamentul privind energia electrică și din regulamentul privind gazele naturale, Comisia trebuie să stabilească mai întâi o listă anuală a priorităților, care să identifice domeniile care urmează să fie incluse în elaborarea codurilor de rețea.
            
         
               (3)
            
            
               În ultimii trei ani au fost deja adoptate și publicate norme armonizate în domeniul gazelor naturale cu privire la procedurile de gestionare a congestiilor, la alocarea capacităților, la echilibrare, la interoperabilitate și la schimbul de date. În iulie 2015 au fost adoptate și publicate norme armonizate în domeniul energiei electrice privind alocarea capacităților și gestionarea congestiilor.
            
         
               (4)
            
            
               În cadrul consultării publice (4), majoritatea părților interesate au sprijinit tratarea cu prioritate a lucrărilor deja începute și au subliniat importanța unei puneri în aplicare bine coordonate și corespunzătoare a codurilor de rețea și a liniilor directoare adoptate, care să asigure implicarea structurată a părților interesate.
            
         
               (5)
            
            
               Ținând cont de răspunsurile părților interesate și de diferitele acțiuni necesare pentru a asigura integrarea completă a pieței interne a energiei, dar și de faptul că punerea în aplicare a codurilor de rețea și a liniilor directoare va necesita resurse importante de la toate părțile relevante, inclusiv Comisia Europeană, ACER, ENTSO și părțile interesate, nu au fost adăugate noi domenii pe listele anuale de priorități. Pentru a putea integra standardul CEN viitor privind calitatea gazului H (gaz cu putere calorifică superioară) în codul de rețea privind interoperabilitatea și schimbul de date, pe lista anuală de priorități pentru 2016 în domeniul gazelor naturale a fost introdusă modificarea acestui cod. Pe lista anuală de priorități pentru 2016 în domeniul energiei electrice au fost reintroduse normele armonizate privind cerințele pentru racordarea la rețea aplicabile producătorilor, deoarece adoptarea finală a acestui cod de rețea va avea loc la începutul anului 2016,
            
         ADOPTĂ PREZENTA DECIZIE:
   Articolul 1
   Prezenta decizie stabilește listele anuale de priorități pentru 2016 pentru elaborarea codurilor de rețea și a liniilor directoare în domeniul energiei electrice și al gazelor naturale.
   Articolul 2
   Lista anuală de priorități pentru 2016 în vederea elaborării unor norme armonizate privind energia electrică este următoarea:
   
               —
            
            
               norme privind racordarea la rețea:
               
                           —
                        
                        
                           norme privind cerințele pentru racordarea la rețea aplicabile producătorilor (continuarea fazei de adoptare de către Comisie după votul în cadrul comitetului în 2015);
                        
                     
                           —
                        
                        
                           racordarea consumatorilor (continuarea fazei de adoptare de către Comisie după votul în cadrul comitetului în 2015);
                        
                     
                           —
                        
                        
                           norme privind racordările la rețelele de curent continuu de înaltă tensiune (continuarea fazei de adoptare de către Comisie după votul în cadrul comitetului în 2015);
                        
                     
         
               —
            
            
               norme privind funcționarea sistemului (continuarea fazei de adoptare de către Comisie după votul în cadrul comitetului în 2015);
            
         
               —
            
            
               norme de alocare a capacităților pe piața la termen (continuarea fazei de adoptare de către Comisie după votul în cadrul comitetului în 2015);
            
         
               —
            
            
               norme privind echilibrarea, inclusiv privind rezerva de putere legată de rețea (finalizarea codului de rețea și demararea fazei de adoptare de către Comisie);
            
         
               —
            
            
               norme privind situațiile de urgență și restaurarea sistemului (finalizarea codului de rețea și demararea fazei de adoptare de către Comisie);
            
         
               —
            
            
               norme privind structurile tarifare armonizate pentru transport (elaborarea de către ACER a orientării-cadru în funcție de rezultatele activității ACER de definire a sferei de cuprindere și de deciziile adoptate în cadrul inițiativei privind structura pieței energiei).
            
         Articolul 3
   Lista anuală de priorități pentru 2016 în vederea elaborării unor norme armonizate privind gazele naturale este următoarea:
   
               —
            
            
               norme privind structurile tarifare armonizate pentru transport (demararea fazei de adoptare de către Comisie);
            
         
               —
            
            
               norme referitoare la o abordare bazată pe piață la nivelul UE privind alocarea capacității „nou instalate” de transport al gazelor (demararea fazei de adoptare de către Comisie);
            
         
               —
            
            
               norme privind standardul CEN viitor privind calitatea gazului H (elaborarea propunerii de modificare a codului de rețea privind interoperabilitatea și schimbul de date și demararea fazei de adoptare de către Comisie).
            
         Articolul 4
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 29 octombrie 2015.
      
         
            Pentru Comisie
         
         
            Președinte
         
         Jean-Claude JUNCKER
      
   
   
      (1)  JO L 211, 14.8.2009, p. 15.
   
      (2)  JO L 211, 14.8.2009, p. 36.
   
      (3)  Cel de al treilea pachet legislativ din domeniul energiei este compus din Directiva 2009/72/CE a Parlamentului European și a Consiliului (JO L 211, 14.8.2009, p. 55), Directiva 2009/73/CE a Parlamentului European și a Consiliului (JO L 211, 14.8.2009, p. 94), Directiva 2003/55/CE a Parlamentului European și a Consiliului (JO L 176, 15.7.2003, p. 57), Regulamentul (CE) nr. 714/2009, Regulamentul (CE) nr. 715/2009 și Regulamentul (CE) nr. 713/2009 al Parlamentului European și al Consiliului (JO L 211, 14.8.2009, p. 1).
   
      (4)  Răspunsurile sunt publicate la adresa: http://ec.europa.eu/energy/en/consultations/consultation-establishment-annual-priority-lists-development-network-codes-and